VSL sklep II Cp 2937/2014
Sodna praksa višjih sodišč, 2015-01-21

Majda Irt (preds.), Majda Lušina (poroč.), Brigita Markovič

oprostitev plačila sodnih taks - finančno in likvidnostno stanje prosilca - premoženjsko stanje stranke - bilanca stanja

Sodišče prve stopnje je podatke o premoženjskem stanju črpalo iz bilance stanja, ki izkazuje vrednost opredmetenih osnovnih sredstev (nepremičnin in nepremičnin) v višini 38.730.534,00 EUR. Tej vrednosti pritožnik ne oporeka. Táko premoženjsko stanje onemogoča oprostitev plačila sodne takse, ki znaša 3.003,00 SIT.

Pritožba se zavrne in se potrdi sklep sodišča prve stopnje.

1. Zavrnjen je predlog za oprostitev plačila sodne takse za pritožbeni postopek in odločeno, da je to taksno obveznost v višini 3.003,00 EUR tožena stranka dolžna poravnati v dveh mesečnih obrokih po 1.501,50 EUR.

2. Pritožuje se tožena stranka. Uveljavlja vse tri, s prvim odstavkom 338. čl. Zakona o pravdnem postopku (v nadaljevanju ZPP) predvidene pritožbene razloge. Predlaga spremembo sklepa tako, da bo vsaj delno oproščena plačila sodne takse in da bo plačilo odloženo do izdaje odločbe, podredno pa razveljavitev sklepa in vrnitev zadeve sodišču prve stopnje v novo sojenje. Opozarja, da opredmetena osnovna sredstva predstavljajo nepremičnine in premičnine, ki niso unovčljive, ker so obremenjene z zastavno pravico. Glede na trajanje sodnih postopkov unovčitev še nekaj let ne bo mogoča. Tudi ob izdaji odločbe pritožbenega sodišča tožena stranka še ne bo imela zadostnih sredstev za poplačilo takse. Predlaga, da se sodišče o obremenjenosti sredstev prepriča s pregledom zemljiškoknjižnih podatkov in registra neposestnih zastavnih pravic.

4. Pritožbeno sodišče soglaša z zavrnitvijo predloga za oprostitev plačila sodnih taks, kajti pri odločitvi o oprostitvi plačila sodne takse mora sodišče poleg finančnega in likvidnostnega stanja upoštevati tudi premoženjsko stanje prosilca (peti odstavek 11. čl. Zakona o sodnih taksah, v nadaljevanju ZST-1). Sodišče prve stopnje je podatke o premoženjskem stanju črpalo iz bilance stanja, ki izkazuje vrednost opredmetenih osnovnih sredstev (nepremičnin in nepremičnin) v višini 38.730.534,00 EUR. Tej vrednosti pritožnik ne oporeka. Táko premoženjsko stanje onemogoča oprostitev plačila sodne takse, ki znaša 3.003,00 SIT. Pritožnik se sklicuje na nezmožnost unovčenja teh sredstev, vendar očitno posluje in razpolaga tudi z denarnimi sredstvi. Tudi bilanca stanja na da dan 31.12.2013 obstoj denarnih sredstev v višini 86.713,00 EUR potrjuje. Zaradi nelikvidnosti in blokiranih transakcijskih računov tožeča stranka v petnajstdnevnem roku, ki ga za plačilo takse predpisuje Zakon o sodnih taksah – ZST-1, taksne obveznosti ne zmore plačati. Morala pa bo svoja sredstva prestrukturirati tako, da bo taksno obveznost poravnala. Sodišče prve stopnje je predvidelo plačilo sodne takse v dveh enakih obrokih in plačilo te taksne obveznosti v dveh zaporednih mesecih po prejemu plačilnega naloga, kar so primerni pogoji, da tožena stranka sredstva zagotovi. Z izpodbijanjem prvostopenjske odločitve je tožena stranka plačilo dejansko odložila do zaključka postopka, kar je čas, do katerega je taksno obveznost mogoče odložiti (tretji odstavek 11. čl. ZST-1).

22. Ker niti pritožbeni razlogi niti razlogi, na katere sodišče pazi po uradni dolžnosti, niso podani, je na osnovi 2. točke 365. čl. ZPP pritožba zavrnjena.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.